
Előterjesztés

Fácánkert Község Önkormányzata Képviselő-testületének

2011. szeptember 15-én tartandó rendes ülésére 

6. sz. napirend
Tárgy: Bursa Hungarica Felsőoktatási Önkormányzati Ösztöndíjpályázat 2012. évi fordulója
Előterjesztő : Orbán Zsolt polgármester

Az előterjesztést készítette: Bátori Istvánné igazgatási ügyintéző

Tisztelt Képviselő-testület!

Fácánkert Község Önkormányzata évről évre részt vesz a Bursa Hungarica ösztöndíjpályázaton. A pályázat célja, hogy a szociális támogatási rendszerben azon a szinten történjen a döntéshozatal, ahol a legtöbb ismeret birtokában képesek a rászorultságot elbírálni. A Nemzeti Erőforrás Minisztérium a felsőoktatásban már tanuló vagy a továbbiakban tanulni kívánó, szociálisan hátrányos helyzetű fiatalok támogatásához oly módon kíván hozzájárulni, hogy a települési (és a megyei) önkormányzat által megállapított támogatási összeget az önkormányzati támogatással megegyező mértékben – a minisztérium hivatalos lapjában közzétett értékhatárig - kiegészíti. Az intézményi ösztöndíjrész egy főre eső maximuma a 2011. évi fordulóban 5.000 Ft/fő/hó volt, 

A pályázaton azok vehetnek részt, akik az Önkormányzat területén állandó lakóhellyel rendelkeznek és hátrányos szociális helyzetű felsőoktatási nappali tagozatos hallgatók („A” típusú pályázó), vagy felsőoktatási intézménybe felvételt nem nyert fiatalok („B” típusú pályázó). Az „A” típusú pályázók részére az önkormányzatok 10 havi ösztöndíjat utalnak át, a „B” típusú ösztöndíj időtartama 3 x 10 hónap, azaz hat egymást követő tanulmányi félév. A támogatás minimum összege 1. 000 Ft/hó/fő.

Az önkormányzatok részéről a pályázaton történő részvétel feltétele a csatlakozási nyilatkozat megküldése a Wekerle Sándor Alapkezelő részére. A 2011-es évben, az előterjesztés elkészítésének időpontjáig még nem jelent meg a pályázati kiírás, az Alapkezelő honlapján szereplő információk szerint a kiírás folyamatban van, a várható meghirdetése 2011. szeptember. A csatlakozási nyilatkozat megküldésének határideje várhatóan szeptember vége lesz.
Fácánkert Község Önkormányzatának képviselő – testülete a gyermekvédelem helyi rendszeréről szóló 5/1998. (IV. 20.) sz. önkormányzati rendelet 7/A §-ában szabályozza a  Bursa Hungarica ösztöndíjpályázat támogatás feltételeit.

A tavalyi évben 2 fő indult a pályázaton, a két pályázó között egyenlően osztotta el a döntéshozó a támogatást.
Amennyiben a Képviselő-testület a 2011/2012-es tanév ösztöndíjának összegéről dönt, a 2012. évi költségvetési rendeletben Bursa Hungarica ösztöndíj címén el kell különíteni a megfelelő összeget.

Kérem a tisztelt Képviselő-testületet, hogy a fentiekben leírtak alapján fogadja el az alábbi határozati javaslatot.
Határozati javaslat:

…/2011. (IX. 15.) számú képviselő – testületi határozat a Bursa Hungarica Felsőoktatási Ösztöndíjpályázat 2012. évi fordulójához való csatlakozásról
Fácánkert Község Önkormányzatának Képviselő-testülete

a) csatlakozni kíván a Bursa Hungarica Felsőoktatási Önkormányzati Ösztöndíjpályázat 2012. évi fordulójához, amennyiben a pályázat kiírásra kerül a Nemzeti Erőforrás Minisztérium által,
b) az önkormányzati támogatás összegét 5. 000 Ft/fő/hó összegben állapítja meg,

c) felkéri a körjegyzőt, hogy gondoskodjon a Wekerle Sándor Támogatáskezelő részére a csatlakozási nyilatkozat megküldéséről, a Bursa Hungarica Ösztöndíjpályázat pályázati kiírásának közzétételéről, és a szükséges további intézkedéseket tegye meg,

d) a pályázatokról való döntést a Polgármesterre ruházza át,

e) felkéri a körjegyzőt, hogy a 2012. évi költségvetési rendelet tervezésekor a Bursa Hungarica ösztöndíjra a sikeresen pályázók részére megfelelő összeget különítsen el.

Felelős: dr. Varga Katalin körjegyző, Orbán Zsolt polgármester
Határidő: folyamatos
Fácánkert, 2011-09-07
Orbán Zsolt
polgármester

